SISTE: Mannen blir varetektsfengslet i fire uker med brev- og besøksforbud. Kjennelsen fra tingretten er i tråd med PSTs begjæring.

Mannens forsvarer bekrefter til NRK at mannen ble pågrepet torsdag.

– Han erkjenner ikke straffskyld, sa forsvarer Knut-Ole Bakke Hansen til NRK på vei inn til fengslingsmøtet i Oslo tingrett.

Pågripelsen skjer med bakgrunn i en siktelse for brudd på straffelovens bestemmelse om terrorforbund.

NRK får opplyst fra forsvarer at mannen ble pågrepet ved stedet der han jobber.

– Hvordan opplever han å bli siktet for terrorforbund?

– Han kjenner seg ikke igjen i siktelsen. Han anser det som et sjokk at han har blitt pågrepet og nå skal fengsles for det, sier forsvareren til NRK.

SE VIDEO: Forsvarer Knut-Ole Bakke Hansen forteller at det var et sjokk for mannen å bli pågrepet og begjært fengslet for terrorforbund. Du trenger javascript for å se video. SE VIDEO: Forsvarer Knut-Ole Bakke Hansen forteller at det var et sjokk for mannen å bli pågrepet og begjært fengslet for terrorforbund.

Terrorforbund innebærer at flere samarbeider om å planlegge eller forberede terrorhandlinger. Bestemmelsen i loven er en del av de såkalte terrorparagrafene som har lange straffer, og sees ekstra alvorlig på av lovgiver.

NRK kjenner til at mannen har bakgrunn fra Telemark, og er født i Norge.

Mannen er tidligere dømt for ulovlig oppbevaring av narkotika.

PST: Ingen sammenheng med hendelsene i Bærum

Etter at fengslingsmøtet var ga politiadvokaten fra Politiets sikkerhetstjeneste (PST) noen korte intervjuer.

– PST har pågrepet og siktet ham med bakgrunn i bestemmelsen om terrorforbund, sier politiadvokat Bjørn Thune.

PSTs politiadvokat er svært tilbakeholden med informasjon, og henviser en rekke ganger til at de ikke kan gå ut med mer informasjon nå av hensyn til etterforskningen.

– Mener PST at han har planlagt noe i Norge eller i utlandet?

– Det er detaljer fra etterforskningen jeg ikke kan kommentere på nåværende tidspunkt, sier Thune.

Politiadvokat Bjørn Thune i PST er enn så lenge tilbakeholden med informasjon om hva de mistenker den siktede for. Foto: Olav Døvik / NRK

Ifølge PST-representanten i retten ble den siktede avhørt kort tid etter pågripelsen i går. Avhøret varte i flere timer, men de vil ikke si noe om hva som kom fram i avhøret.

– Knytter dere ham til noe miljø?

– Jeg kan ikke si noe konkret om hvilket miljø det er snakk om fordi det er så tidlig i etterforskningen, sier PSTs politiadvokat Bjørn Thune.

PST understreker likevel at dette er en ny terroretterforskning.

– Dette er en frittstående etterforskning PST har ansvaret for. Det har ingen sammenheng med hendelsene i Bærum som Oslo politidistrikt etterforsker, sier politiadvokat Bjørn Thune.

Les også:

Ber om fire ukers varetekt

Politiet ba om å få varetektsfengsle mannen i 20-årene i fire uker.

– Jeg kan bekrefte at PST med bistand fra politiet torsdag ettermiddag, 5 september, pågrep en mann i 20-årene fra østlandsområdet. Mannen er norsk borger og er siktet for overtredelse av straffelovens paragraf 133, sier kommunikasjonsdirektør Trond Hugubakken i PST til NRK.

Trond Hugubakken i PST bekrefter at mannen er pågrepet og siktet. Foto: PST

PST ba også om at rettsmøtet skal gå for lukkede dører, og at kjennelsen forbys offentlig gjengivelse.

Dommeren ga PST medhold i ønske om lukkede dører.

– PST er helt i starten av sin etterforskning og det gjenstår blant annet beslag og avhør av vitner. Retten mener det er fare for at vitneforklaringer kan bli påvirket, sa dommeren da det ble avsagt kjennelse om lukkede dører.

Oslo tingrett ga også PST medhold i at mannen kunne varetektsfengsles.

Den 20-år gamle mannen som er siktet for terrorforbund ble fredag ettermiddag varetektsfengslet i fire uker med brev- og besøksforbud. Kjennelsen er i tråd med PSTs begjæring.